钦定古今图书集成/明伦汇编/宫闱典/第113卷 > 独孤罗
## 钦定古今图书集成/明伦汇编/宫闱典/第113卷 > 独孤罗

按《隋书外戚传》，“罗字罗仁，云中人也。父信，初仕魏，为
荆州刺史。武帝之入关也，信弃父母妻子，西归长安，
历职显贵，罗由是遂为高氏所囚。信后仕周，为大司
马。及信为宇文护所诛，罗始见释，寓居中山，孤贫无
以自给。齐将独孤永业以宗族之故，见而哀之，为买
田宅，遗以资畜。初，信入关之后，复娶二妻郭氏，生子
六人：善、穆、藏、顺、陁、整”；崔氏生献皇后。及齐亡，高祖为
定州总管，献皇后遣人寻罗，得之，相见悲不自胜，侍
御者皆泣，于是厚遗车马财物。未几，周武帝以罗功
臣子，久沦异域，征拜楚安郡太守。以疾去官，归于京
师。诸弟见罗少长贫贱，每轻侮之，不以兄礼事也。然
性长者，亦不与诸弟校竞长短。后由是重之。及高祖
为丞相，拜仪同，常置左右。既受禅，下诏追赠罗父信
官爵曰：“褒德累行，往代通规；追远慎终，前王盛典。故
柱国信，风宇高旷，独秀生民，叡哲居宗，清猷映世。宏
谋长策，道著于弼谐；纬义经仁，事深于拯济。方当宣
风廊庙，亮采台阶，而运属艰危，功高弗赏，眷言令范，
事切于心。今景运初开，椒闱肃建，载怀涂山之义，无
忘褒纪之典。可赠太师、上柱国，冀、定等十州刺史，赵国公，邑万户。”其诸弟以罗母没齐，先无夫人之号，不
当承袭。上以问后，后曰：“罗诚嫡长，不可诬也。”于是袭
爵赵国公，以其弟善为河内郡公，穆为金泉县公，藏
为武平县公，陁为武喜县公，整为千牛备身。擢拜罗
为左领左右将军，寻迁左卫将军，前后赏赐，不可胜
计。久而出为梁州总管，进位上柱国。仁寿中，征拜左
武卫大将军。炀帝嗣位，改封蜀国公。未几卒官，谥曰
恭。子纂嗣，仕至河阳郡尉。纂弟武都，大业末亦为河
阳郡尉。庶长子开远，宇文化及之弑逆也，裴虔通率
贼入成象殿，宿卫兵士皆从逆，开远时为千牛。与独
孤盛力战于阁下，为贼所执，贼义而舍之。善后官至
柱国。卒。子览嗣。仕至左候卫将军。大业末，卒。